Εκλογές 2010: Ντίνα Τάιτους, Υποψήφια Βουλευτής Νεβάδας (3η Περιφέρεια)
Στηρίζει τους φτωχούς που κρύβονται πίσω από την φαντασμαγορία του Λας Βέγκας
Η Ντίντα Τάιτους εκπροσωπεί στην Βουλή των Αντιπροσώπων την 3 Εκλογική Περιφέρεια της Νεβάδα, που περιλαμβάνει προάστια του Λας Βέγκας και μικρές πόλεις που έχουν αναπτυχτεί γύρω τους. Αναδείχτηκε βουλευτής το 2008 με το ίδιο ψηφοδέλτιο, του Δημοκρατικού Κόμματος, με το οποίο είχε κατέβει στις εκλογές και ο υποψήφιος τότε για την προεδρία και νυν Πρόεδρος της Αμερικής, Μπαράκ Ομπάμα. Εκείνη την εποχή ο κύριος Ομπάμα βρίσκονταν στο ζενίθ της δημοτικότητάς του, κάτι το οποίο και πιστεύεται ότι βοήθησε την κ. Τάιτους. Επίσης ο τότε αντίπαλος της ομογενούς υποψήφιας, ρεπουμπλικανός βουλευτής κ. Πόρτερ, έχανε έδαφος λόγω της κρίσης στην αγορά ακινήτων στην περίοδο της θητείας του. Το Λας Βέγκας και τα περίχωρά του είχαν πληγεί ιδιαίτερα από την κρίση αυτή κατά την οποία οι πολίτες της περιοχής είδαν τις τιμές των σπιτιών τους να πέφτουν μέχρι και 50 τοις εκατό. Αυτό ήταν κάτι που δεν μπόρεσε να αντέξει ο κ. Πόρτερ κι έτσι τον διαδέχτηκε η ομογενής βουλευτής. Τώρα η Ντίνα Τάιτους κατεβαίνει στις εκλογές ως βουλευτής που επιδιώκει επανεκλογή με το ψηφοδέλτιο του κυβερνόντος κόμματος. Αναλυτές λένε πως το πολιτικό κλίμα δεν είναι ιδιαίτερα ευνοϊκό για τους Δημοκρατικούς στην Νεβάδα, όπου ακόμα και ο Γερουσιαστής Χάρι Ρήντ, ο αρχηγός της δημοκρατικής παράταξης στην Γερουσία των Ηνωμένων Πολιτειών, αντιμετωπίζει δυσκολίες στον αγώνα του για επανεκλογή. Πάντως τα ενθαρρυντικά για την Ντίνα Τάιτους είναι ότι η εκλογική περιφέρειά της εξακολουθεί να κλίνει προς την πλευρά του Δημοκρατικού Κόμματος, η ίδια παραμένει δημοφιλής και αγαπητή και πολλές ομάδες ψηφοφόρων, περιλαμβανομένων των γυναικών, των Ελληνοαμερικανών, των Ισπανόφωνων και των εργατικών ενώσεων αγωνίζονται για την επανεκλογή της. Η τελευταία σφυγμομέτρηση της κοινής γνώμης δείχνει τον ρεπουμπλικανό αντίπαλό της, τον κ. Χεκτ, να προηγείται. Αλλά το επιτελείο της ελληνοαμερικανίδας υποψήφιας λέει πως τα αποτελέσματα της δημοσκόπησης αυτής είναι λανθασμένα και ότι υπάρχουν κάπου 5.000 περισσότεροι ψηφοφόροι που υποστηρίζουν την υποψηφιότητα της κ. Ταϊτους. Γι αυτό και παροτρύνουν όλους τους υποστηρικτές της να κατέβουν στις κάλπες και να μην αποθαρρύνονται από δημοσκόπους. Επίσης ορισμένοι επαγγελματίες προγνώστες, για τους οποίους και φημίζεται το Λας Βέγκας, λένε ότι οι δύο υποψήφιοι στην κούρσα αυτή είναι ισόπαλοι και προειδοποιούν τους Ρεπουμπλικανούς να μη στοιχηματίζουν ότι σίγουρα θα κερδίσουν στην 3 Εκλογική Περιφέρεια της Νεβάδα.